KOMMISSIONENS MEDDELELSE TIL RÅDET OG EUROPA-PARLAMENTET - Udnyttelse af købsoptionen i de forpagtningskontrakter, som Kommissionen har indgået inden for rammerne af sin bygningspolitik for Bruxelles-regionen

Bruxelles er et af hovedsæderne for de EU-institutioner, herunder Kommissionen, som i dag har 63 bygninger i byen. De fleste af disse bygninger er lejede, hvilket imidlertid ikke er foreneligt med den kontinuitet, Kommissionen har behov for. Det medfører da også hyppige forhandlinger med udlejerne, der udnytter det forhold, at Kommissionens geografiske hovedsæde ikke kan flyttes, i forsøget på at påtvinge Kommissionen deres betingelser. Derudover er det også dyrere for Kommissionen at leje disse bygninger end det ville have været, hvis den havde købt dem.

Kommissionen har i lyset af disse forhold overvejet andre kontraktmæssige muligheder, hvormed den kan undgå disse ulemper.

Kommissionen har derfor i de seneste år indgået 18 forpagtningskontrakter med købsoption, der medfører en indekseret årlig finansiel byrde på ca. 75 mio. EUR (tallet ved udgangen af 2002) ud af et samlet budget på 150 mio. EUR. Indtil videre er denne kontrakttype anvendt ved 38% af Kommissionens kontorareal, og dette tal vil stige til 57%, når Kommissionen på ny flytter ind i Berlaymont-bygningen.

Kommissionen har ligesom de andre EU-institutioner, i mangel af bedre løsninger såsom lån på kapitalmarkederne, til hensigt at fortsætte med at anvende denne kontrakttype for hovedparten af sine bygninger (op til max. 80% af dens kontorareal).

Disse kontrakter, der er undergivet den belgiske lovgivning, har følgende fordele:

* De har en lang løbetid (min. 27 år) og sikrer hermed Kommissionen en vis form for kontinuitet

* Forpagtningsafgiften er lavere end den leje, der ellers skulle betales, selvom denne besparelse delvis udlignes af de omkostninger, der er forbundet med det store vedligeholdelsesarbejde på bygningerne

* De giver Kommissionen mulighed for inden kontraktens udløb at udnytte en købsoption, hvormed Kommissionen uden yderligere betydelige omkostninger vil kunne blive endelig ejer af den pågældende ejendom. Indtil da har ejeren rådighed over grunden

* De giver Kommissionen mulighed for at udnytte ejendommen efter dens egne kriterier og behov

* De har en særlig skattemæssig status hos de belgiske myndigheder, der betyder, at bl.a. grundskatten ("précompte immobilier") bortfalder.

Ulempen ved disse kontrakter er derimod, at en eventuel konkurs eller insolvens for den ejer, med hvilken der er indgået forpagtningskontrakt, kunne forhindre Kommissionen i at blive ejer af de bygninger, for hvilke den har betalt forpagtningsafgift i 27 år, eftersom den konkursramte ejer ikke over for tredjemand kan påberåbe sig den købsoption, som Kommissionen havde i henhold til forpagtningskontrakten.

Det er derfor særdeles ønskeligt at fjerne denne risiko for herigennem af sikre Kommissionens finansielle interesser.

Med det formål for øje ønsker Kommissionen at informere budgetmyndigheden om:

* at den i første omgang har til hensigt at udnytte købsoptionen i forpagtningskontrakten for Palmerston-vuggestuen i Avenue Palmerston. Dette blev allerede nævnt som en mulighed i Kommissionens brev af 18. marts 2002 til formændene for henholdsvis Rådets budgetudvalg og Parlamentets budgetudvalg, hvorved Kommissionen informerede budgetmyndigheden om den langfristede leje af Palmerston-bygningen med købsoption.

* at budget- og finansomkostningerne ved denne foranstaltning kun er symbolske, da de beløber sig til 1 EUR, og udnyttelsen af købsoptionen ikke vil medføre ændringer af kontraktens finansielle betingelser, eftersom Kommissionen fortsat vil betale forpagtningsafgift i henhold til de kontraktmæssige betingelser i den resterende løbetid.

FINANSIERINGSOVERSIGT

Budget- og finansomkostningerne ved denne foranstaltning er kun symbolske, da de beløber sig til 1 EUR, og udnyttelsen af købsoptionen ikke vil medføre ændringer af kontraktens finansielle betingelser, eftersom Kommissionen fortsat vil betale forpagtningsafgift i den resterende løbetid i henhold til de kontraktmæssige betingelser.

Udnyttelsen af købsoptionen fjerner enhver risiko, som måtte opstå som følge af ejerens eventuelle konkurs, og sikrer Kommissionens finansielle interesser.

Budgetpost : A 02000-C1-OIB leje og forpagtningsafgifter